U-I-111/03
Natisni
Opravilna št.:
U-I-111/03
Datum odločitve:
5. 6. 2003
ECLI:
ECLI:SI:USRS:2003:U.I.111.03
Akt:
Zakon o izvršbi in zavarovanju (Uradni list RS, št. 51/98 in 75/02) (ZIZ), 138. čl.
Izrek:
Pobuda za začetek postopka za oceno ustavnosti 138. člena Zakona o izvršbi in zavarovanju (Uradni list RS, št. 51/98 in 75/02) se zavrže.
Evidenčni stavek:
Po drugem odstavku 24. člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni sodni praksi Ustavnega sodišča neposreden in konkreten. Splošen in abstrakten pravni interes, ki bi ga imel kdorkoli, ne zadošča. Predpis mora neposredno posegati v lastne pravice, pravne interese oziroma pravni položaj pobudnika, ugoditev predlogu pa mora privesti do izboljšanja njegovega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.

1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.

1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Pavel Treven, Logatec
Datum vloge:
13. 5. 2003
Vrsta odločitve:
sklep
Vrsta rešitve:
zavrženje
Dokument:
US22420
Dokument v PDF obliki:
U-I-111-03.pdf
115 KB
Prenesite datoteko
U-I-111/03
5.6.2003
SKLEP
Ustavno sodišče je v postopku za preizkus pobude Pavla Trevna iz Logatca na seji dne 5. junija 2003
sklenilo:
Pobuda za začetek postopka za oceno ustavnosti 138. člena Zakona o izvršbi in zavarovanju (Uradni list RS, št. 51/98 in 75/02) se zavrže.
Obrazložitev
1. Pobudnik izpodbija določbo Zakona o izvršbi in zavarovanju (v nadaljevanju ZIZ), po kateri sodišče pri opravljanju izvršbe na dolžnikova denarna sredstva pri organizacijah za plačilni promet lahko naloži organizaciji za plačilni promet, naj blokira dolžnikova sredstva v višini obveznosti iz sklepa o izvršbi in po pravnomočnosti sklepa ta znesek izplača upniku. Pobudnik meni, da je izpodbijana določba ZIZ v neskladju z 2., s 14., z 22., s 25., s 50. in s 53. členom Ustave.
2. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 - v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji Ustavnega sodišča neposreden in konkreten. Splošen in abstrakten pravni interes, ki bi ga imel kdorkoli, ne zadošča. Predpis mora neposredno posegati v lastne pravice, pravne interese oziroma pravni položaj pobudnika, ugoditev predlogu pa mora privesti do izboljšanja njegovega pravnega položaja.
3. V utemeljitev svojega pravnega interesa je pobudnik predložil dopis Zavoda za pokojninsko in invalidsko zavarovanje Slovenije (v nadaljevanju ZPIZ), ki vsebuje spisek odtegljajev po sodnih izvršbah.
4. Izpodbijana določba ZIZ se nanaša na primere v katerih se opravlja izvršba na dolžnikova denarna sredstva pri organizacijah za plačilni promet, iz pobudi priloženega dopisa ZPIZ-a pa izhaja, da zoper pobudnika teče vrsta izvršilnih postopkov z izvršbo na njegovo pokojnino. Pobudnik torej ni izkazal, da bi morebitna razveljavitev izpodbijane določbe ZIZ izboljšala njegov pravni položaj, zato za njeno izpodbijanje ne izkazuje pravnega interesa. Njegovo pobudo je zato Ustavno sodišče zavrglo.
5. Ustavno sodišče je sprejelo ta sklep na podlagi 25. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić